མིང་མཛོད་ཅེས་པ་ནི་མིང་གི་གྲངས་ཀ་ཚད་དུ་ལོང་བ་ཞིག་ཕྱོགས་གཅིག་ཏུ་བསྡུས་ཏེ་ཀློག་པ་པོར་ལྟ་ཀློག་གི་མཐུན་རྐྱེན་སྐྲུན་མཁན་ཞིག་སྟེ།མིང་མཛོད་རིག་པའི་ལོ་རྒྱུས་ལ་གཞིགས་ཚེ།སྐད་ཡིག་སོ་སོར་ཡུལ་དུས་ཀྱི་འཁོས་དང་བསྟུན་པའི་མིང་མཛོད་རེ་ཡོད་པར།ཕྱིས་སུ་དེང་རབས་མིང་མཛོད་རིག་པའི་རིག་ཚན་གསར་དུ་བྱུང་སྟེ་མིང་མཛོད་ཀྱི་ནང་དོན་དང་སྒྲིག་སྟངས་སོགས་ཚན་ལྡན་དུ་བཏང་ཡོད།བོད་ལའང་དག་ཡིག་དང་ཚིག་མཛོད།ཚིག་གཏེར་སོགས་མིང་དུ་བཏགས་པ་ཐ་དད་ཀྱང་དགྲོལ་བྱ་ཕལ་ཆེར་གཅིག་ཏུ་ཁེལ་བའི་མིང་མཛོད་མང་ཙམ་བྱུང་ཏེ་བབ་དང་མཐུན་པའི་དགོས་པ་ཅི་ལྕོགས་ཀྱིས་བསྐངས་ཀྱང་།ད་ལྟའི་སྐབས་འདིར་མིང་མཛོད་ཀྱི་རྣམ་གྲངས་དང་སྒྲིག་སྟངས་སོགས་སྔ་མའི་ལུགས་རྐྱང་དུ་བྱས་ན་ཀློག་པ་པོའི་རེ་འདོད་སྐོང་དཀའ་ཞིང་།རིག་གནས་དར་རྒྱས་སུ་གཏོང་བ་ལ་རྔོ་མི་ཐོགས་པས།དེང་རབས་མིང་མཛོད་རིག་པའི་ཐབས་ལམ་གཞི་རུ་བཞག་ཏེ་བོད་ཡིག་གི་མིང་མཛོད་གསར་དུ་སྒྲིག་པའི་དགོས་པ་ཤིན་ཏུ་ཆེ།སྐབས་འདིའི་དམིགས་བྱའང་དེ་ག་ལས་མ་མཆིས་ཏེ།དེང་རབས་མིང་མཛོད་རིག་པའི་མཐོང་སྣེ་གསར་བ་ནས་བོད་ཡིག་གི་མིང་མཛོད་ལ་ཉེ་བར་མཁོ་བའི་འགག་དོན་རྣམས་མཐར་ཆགས་སུ་ངོ་སྤྲད་དོ།།